ประธานสภาผู้แทนราษฎร ย้ำ กกต. สามารถชี้ขาดสถานภาพ ส.ส. ได้ แนะหากไม่มั่นใจให้ส่งศาลรัฐธรรมนูญวินิจฉัยได้
ประธานสภาผู้แทนราษฎร ย้ำ กกต. สามารถชี้ขาดสถานภาพ ส.ส. ได้ แนะหากไม่มั่นใจให้ส่งศาลรัฐธรรมนูญวินิจฉัยได้ นายชวน หลีกภัย ประธานสภาผู้แทนราษฎร ยืนยันว่า สำนักงานเลขาธิการสภาผู้แทนราษฎร  ทำหนังสือตอบกลับไปยังคณะกรรมการการเลือกตั้ง (กกต.) ถึงการพิจารณาสมาชิกสภาพของนายนวัธ เตาะเจริญสุข ส.ส.ขอนแก่น พรรคเพื่อไทย หลังถูกศาลชั้นต้นพิพากษาประหารชีวิตและอยู่ระหว่างการถูกคุมขังแล้ว โดยรายละเอียดในเอกสารระบุว่าสภาผู้แทนราษฎรไม่มีอำนาจวินิจฉัยสถานภาพของ ส.ส. ได้ จึงเป็นหน้าที่ขององค์กรอื่นตามรัฐธรรมนูญ เช่น กกต.สามารถวินิจฉัยชี้ขาดเองได้และส่งเรื่องให้คณะรัฐมนตรีออกพระราชกฤษฎีกาประกาศให้มีการเลือกตั้งใหม่ หรือหาก กกต.ไม่มั่นใจก็สามารถส่งให้ศาลรัฐธรรมนูญตีความข้อกฎหมายได้ เช่นเดียวกับ ส.ส. จำนวน 1 ใน 10 ของ ส.ส.ทั้งหมด สามารถเข้าชื่อกันส่งเรื่องให้ประธานสภาผู้แทนราษฎร ส่งเรื่องให้ศาลรัฐธรรมนูญวินิจฉัยได้ แต่จนถึงขณะนี้ยังไม่มีสมาชิกแสดงความจำนง ประธานสภาผู้แทนราษฎร ยังกล่าวถึงการเปิดประชุมสภาผู้แทนราษฎร สมัยวิสามัญ เพื่อพิจารณาร่างพระราชบัญญัติงบประมาณรายจ่ายประจำปีงบประมาณ 2563 ที่ฝ่ายค้านเตรียมขอเวลาพิจารณาวาระแรกเป็นเวลา 5 วัน ว่า ที่ผ่านมาในวาระแรกคงใช้เวลาการพิจารณาไม่เกิน 2 วัน เพราะเป็นแค่ชั้นรับหลักการเท่านั้น แต่วาระ 2 จะเปิดโอกาสให้สมาชิกอภิปรายได้ตามที่ขอแปรญัตติอย่างเต็มที่ โดยไม่สามารถตัดสิทธิ์สมาชิกได้ แต่ไม่น่าจะเกิน 3 วัน ทั้งนี้ขึ้นอยู่กับวิปทั้ง 2 ฝ่าย จะบริหารจัดการเวลาให้เหมาะสม แต่ส่วนตัวมองว่าการขอเวลาถึง 5 วัน น่าจะเป็นการอภิปรายไม่ไว้วางใจมากกว่า พร้อมปฏิเสธที่จะแสดงความเห็นกรณีการซื้อตัว ส.ส.ฝ่ายค้าน เพื่อสนับสนุนเสียงรัฐบาลในการพิจารณางบประมาณ